એક કુંડળી છે, જાન્યુઆરી ૧૯૫૮ની, તેમાં બીજે શનિ સાથે મંગળ બિરાજમાન છે. જીવનની મધ્યઅવસ્થાએ બહેનના પતિનું અવસાન થયું છે. એક બીજી કુંડળીમાં, મંગળ અને કેતુની યુતિ અષ્ટમ ભાવે છે, ડીસેમ્બર ૧૯૮૫ની આ કુંડળીવાળી કન્યાનું લગ્નજીવન ભંગ થયું છે. એક કુંડળી છે, ફેબ્રુઆરી ૧૯૬૮ની, મંગળ રાહુ ભેગા છે, બારમે. લગ્નબાદ તુરંત આકસ્મિક અવસાન થઈને લગ્નજીવન પર પૂર્ણવિરામ લાગી ગયું હતું. ઓગષ્ટ ૧૯૫૪ની એક કુંડળી છે, તેમાં મંગળ રાહુ બીજા સ્થાને ભેગા છે, લગ્નજીવન બાદ પતિનું આકસ્મિક અવસાન થયું હતું. બહેનને વિધવા જીવન જીવવું પડેલ છે. ૧૯૬૬ ફેબ્રુઆરીની એક કુંડળી છે, મંગળ, શનિ સાથે યુતિ કરે છે, બહેનના પતિનું આકસ્મિક અવસાન થયું હતું. જાન્યુઆરી ૧૯૬૦ની કુંડળી છે, મંગળ શનિ સાથે ચતુર્થ ભાવમાં યુતિ કરે છે, બહેનના પતિનું અકાળે અવસાન થયું હતું. સપ્ટેમ્બર ૧૯૬૦ની કુંડળી છે, તેમાં મંગળ અને શનિની પ્રતિયુતિ છે, બહેનનું લગ્નજીવન પતિના અકાળે મૃત્યુથી ભાંગી પડ્યું હતું. આ પ્રકારે અસંખ્ય ઉદાહરણો છે, કે જેમાં મંગળ, શનિ કે રાહુ સાથે યુત હોય અને લગ્નજીવનમાં અસ્થિરતા આવી ગઈ હોય. ઉપરના બધા ઉદાહરણોમાં મંગળ જ મહત્વનો ગ્રહ છે તે જોઈ શકાય છે. કન્યાની કુંડળી તપાસતા સમયે મંગળ પર વધુ ધ્યાન આપશો તો તમને કદાચ તેના લગ્નજીવનના સુખદુઃખનો એક દ્રષ્ટિએ જવાબ મળી શકે.